איך מגיעים? הלגונה הכחולה נמצאת ליד העיירה גרינדוויק (Grindavík) בדרום מערב איסלנד, כ-13 קילומטרים מנמל התעופה הבינלאומי קפלוויק (Keflavík) וכ-39 קילומטרים מעיר הבירה רייקיאוויק (Reykjavík). ההגעה לכאן קלה ונוחה, וגם אם הגעתם בטיול מאורגן יש סיכוי גדול שתעצרו כאן לטבילה מרעננת וממריצה.
מתי פתוח? האתר פתוח שבעה ימים בשבוע, 20:00-10:00 מספטמבר עד מאי (כולל); 21:00-8:00 מיוני עד אוגוסט (כולל).
מה עוד אפשר לעשות באיסלנד? המון. הטבע האיסלנדי מפעים ומרגש בעוצמתו – מקרחונים אדירים דרך הרי געש פעילים ועד מפלים שיותירו אתכם פעורי פה. הצעה למסלול טיול בחלק הדרומי של האי תמצאו בכתבה הבאה.
עשרות שנים אחרי שהועם זוהרה של המקלחת המשותפת של הקיבוץ, זו שנלוו אליה מגבות נוקשות ומים פושרים שנגמרו מהר מדי, הגענו, כך נראה, הכי רחוק שאפשר מהסגפנות וההסתפקות במועט של הימים ההם. ואם כבר פינוקי גוף, היפים גם לנפש, למה לא להרחיק אל הטוב ביותר? אל הספא המוצלח בעולם, כך טוענים רבים – הלגונה הכחולה שבאיסלנד.
תשכחו את כל מה שהכרתם או ידעתם על אתרי ספא: הלגונה הכחולה היא לא רק מקום של בריאות ופינוק, היא נטועה עמוק בלב הטבע האיסלנדי הפראי. בתוך נוף של סלעי לבה וגבעות שחורות מנוקדות בירוק נמצא אגם מלאכותי ענק, שמימיו החמים (39-37 מעלות צלזיוס) עשירים בצורן דו חמצני (סיליקה), במינרלים ובאצות. מקורם של המים במפעל כוח גיאותרמי שניזון ממעיינות תת קרקעיים, ומייחסים להם סגולות רפואיות מרחיקות לכת, בייחוד לסובלים מפסוריאזיס.
אבל גם בלי מעלות רפואיות, רבים מגיעים הנה כדי להתפנק בסביבה טבעית יפה להפליא. כשהטמפרטורה בחוץ יורדת אל מתחת לאפס והאדים מרחפים מעל מי האגם, אין כמו שחייה משובבת גוף ונפש או רביצה מתחת למפל, כשזרמים עזים ניתכים ממעל ומעסים כתפיים דואבות וצוואר תפוס. אם תחפצו בעיסוי ממוקד יותר או בטיפול מפנק אחר, לרשותכם ספסלי עץ או שטיחים שעליהם אפשר להשתרע בעת שידיים מקצועיות לשות את בשרכם. לסיום החוויה, מומלץ לקפוץ שוב למי האגם.
הניגודים האלה בין קור לחום, בין פינוקים ארציים לנוף כמו חללי, הם שעושים את הלגונה הכחולה למקום כה נחשק. כמו כל דבר טוב בחיים, גם פה יש מחיר לשלם, ולא מעט. אבל אם כבר הרחקנו עד איסלנד, שמחיריה מרקיעי שחקים גם כך, למה לא להתפנק עד הסוף ולרכוש כאן קרם גוף מינרלי או מסכת פנים המכילה סיליקה. העיקר הבריאות.